TARTALOMJEGYZÉK

1. Jogi háttér 3

2. A technikai folyamat és a konzultáció összefoglalása 4

3. A felülvizsgálat eredményének összefoglalása 4

3.1. Bevezetés 4

3.2. A jegyzékben már szereplő elsőbbségi anyagok felülvizsgálata 4

3.3. Új elsőbbségi anyagok meghatározása 5

3.4. A 2008/105/EK irányelv III. mellékletében található anyagok felülvizsgálata 5

3.5. Uniós szintű szabályozási intézkedések meghatározása 6

3.6. Egyéb eredmények 6

4. Kitekintés a 2000/60/EK irányelv X. mellékletének jövőbeli felülvizsgálatára 7

JOGI HÁTTÉR

A víz-keretirányelv (2000/60/EK)[1] 16. cikkének (4) bekezdése a Bizottság számára előírja az irányelv X. mellékletének rendszeres felülvizsgálatát, amely a vízi környezetre vagy azon keresztül jelentős kockázatot jelentő anyagok közül azoknak a jegyzékét tartalmazza, amelyek elsőbbséginek minősülnek a vízpolitika területén. A 16. cikk (2) bekezdése megállapítja az elsőbbségi anyagok kiválasztásának szempontjait. A 16. cikk (3) bekezdése ezenfelül előírja a Bizottság számára, hogy az elsőbbségi anyagok kategóriáján belül külön alcsoportban határozza meg a perzisztens, bioakkumulatív, toxikus vagy azonos mértékben veszélyes jellemzőkkel bíró elsőbbségi veszélyes anyagokat.

A 16. cikk (6) bekezdése értelmében a Bizottság szabályozási javaslatokat terjeszt elő az elsőbbségi anyagok bevezetéseinek, kibocsátásainak és veszteségeinek fokozatos csökkentésére, valamint az elsőbbségi veszélyes anyagok bevezetéseinek, kibocsátásainak és veszteségeinek megszüntetésére vagy fokozatos megszüntetésére. A cikk a megszüntetésre vagy a fokozatos megszüntetésre vonatkozóan a szabályozási javaslatok elfogadásától számított 20 éves határidőt szab meg.

A 33 elsőbbségi anyag jelenlegi jegyzékét a 2455/2001/EK határozat[2] állapította meg, és a környezetminőségi előírásokról szóló 2008/105/EK irányelv[3] módosította. Utóbbi környezetminőségi előírásokat is megállapított a 33 elsőbbségi anyag mindegyikére és 8 egyéb, uniós szinten már szabályozott szennyező anyagra vonatkozóan.

A környezetminőségi előírásokról szóló irányelv 8. cikke előírja a Bizottság számára, hogy a víz-keretirányelv X. mellékletének felülvizsgálata keretében többek között megvizsgálja azt, hogy az említett irányelv III. mellékletében szereplő anyagok elsőbbségi anyagoknak vagy elsőbbségi veszélyes anyagoknak minősíthetőek-e. A Bizottságnak 2011-ben jelentést kell tennie az Európai Parlamentnek és a Tanácsnak az általa elvégzett felülvizsgálat eredményéről, jelentését pedig adott esetben vonatkozó javaslatokkal kell kiegészítenie, különös tekintettel az új elsőbbségi anyagok vagy elsőbbségi veszélyes anyagok azonosításáról, illetve bizonyos elsőbbségi anyagok elsőbbségi veszélyes anyagként való besorolásáról, valamint – értelemszerűen – a felszíni vizekre, az üledékre vagy biótára érvényes környezetminőségi előírásokról szóló javaslatokra.

Ez a jelentés a környezetminőségi előírásokról szóló irányelv 8. cikkében előírt bizottsági jelentés. A jelentést a vízpolitika területén elsőbbséget élvező anyagok tekintetében a 2000/60/EK és a 2008/105/EK irányelvek módosításáról szóló irányelvre vonatkozó bizottsági javaslat kíséri.

A TECHNIKAI FOLYAMAT ÉS A KONZULTÁCIÓ ÖSSZEFOGLALÁSA

A felülvizsgálat technikai munkálatait a Környezetvédelmi Főigazgatóság és a Közös Kutatóközpont vezette, és számos szakértő végezte el. Ide tartoztak a víz-keretirányelv közös végrehajtási stratégiája (CIS)[4] keretében kémiai szempontokkal foglalkozó E munkacsoport (WG E) tagjai, továbbá a Bizottság által megbízott tanácsadók. A WG E tagjai bizottsági főigazgatóságok, tagállamok és érdekelt szervezetek, köztük számos európai ipari szövetség, nem kormányzati szervezetek és kormányközi szervezetek.

A WG E a megfigyelési és veszélyekkel kapcsolatos adatokra is kiterjedő adatgyűjtést, a prioritási sorrend kialakításának új anyagok meghatározására irányuló folyamatát, a környezetminőségi előírások meghatározására vonatkozó műszaki útmutató dokumentum frissítését és a környezetminőségi előírások kialakítását támogatva jelentős mértékben hozzájárult a felülvizsgálathoz. Támogatta továbbá a meglévő elsőbbségi anyagok (környezetminőségi előírások és elsőbbségi veszélyességi státusz) felülvizsgálatát.

A környezetminőségi előírások tervezeteit véleményezésre megküldték az egészségügyi és környezeti kockázatok tudományos bizottságának (EKKTB)[5].

A felülvizsgálatot hatásvizsgálat egészítette ki, amely a bizottsági szolgálatok részvételével működő hatásvizsgálati operatív munkacsoport által és tanácsadói szerződés alapján végzett munka eredménye. A tanácsadók a technikai munka következtetéseit és a WG E és a munkacsoportban nem képviselt más érdekelt felek által adott további észrevételeket figyelembe véve az egyes anyagokra vonatkozóan egyedi hatásjelentéseket készítettek.

A hatásvizsgálati testület 2011. június 22-én tartott ülésén megvitatta a hatásvizsgálati jelentést. A testület észrevételeit a végleges hatásvizsgálati jelentésben (SEC(2011) 1545) figyelembe vették.

A FELÜLVIZSGÁLAT EREDMÉNYÉNEK ÖSSZEFOGLALÁSA

Bevezetés

A 2006/60/EK irányelv X. mellékletének felülvizsgálatára a víz-keretirányelv előírásainak megfelelően került sor. A felülvizsgálat technikai részleteit a kísérő bizottsági szolgálati munkadokumentum (SEC(2011) 1544) tartalmazza.

A jegyzékben már szereplő elsőbbségi anyagok felülvizsgálata

A technikai felülvizsgálat és a rendelkezésre álló új információk alapján a meglévő környezetminőségi előírások tekintetében a következő változtatásokra született javaslat:

- A jegyzékben már szereplő következő elsőbbségi anyagoknak a vízre vonatkozó környezetminőségi előírásait javasolt naprakésszé tenni: antracén, fluorantén, naftalin, poliaromás szénhidrogének, polibrómozott difeniléterek, ólom és nikkel.

- A fluorantén, a poliaromás szénhidrogének és a polibrómozott difeniléterek tekintetében új, biótára vonatkozó környezetminőségi előírásokat dolgoztak ki és javasoltak, mivel tulajdonságaik miatt ezek az anyagok ebben a mátrixban könnyebben és megbízhatóbban mérhetők.

- A hexaklór-benzol, a hexaklór-butadién és a higany tekintetében meglévő, biótára vonatkozó környezetminőségi előírásokat fenntartják, de a vízre vonatkozó környezetminőségi előírások és a 2008/105/EK irányelv I. melléklete A. részének 9. lábjegyzete törlésre kerülnek, mivel az említett környezetminőségi előírások nem biztosítanak kielégítő védelmet.

A naprakésszé tett környezetminőségi előírások a legújabb tudományos ismeretek alapján megfelelő szintű védelmet jelentenek a vízi környezet, és a vízi környezeten keresztül az emberi egészség számára.

A meglévő anyagok státuszának vonatkozásában és a legújabb információknak megfelelően a di(2-etilhexil)ftalátot (DEHP) és a trifuralint elsőbbségi veszélyes anyagként javasolt besorolni.

Új elsőbbségi anyagok meghatározása

A technikai folyamat eredménye alapján a következő anyagok elsőbbségi besorolása javasolt: aklinofen, bifenox, cibutrin, cipermetrin, diklórfosz, terbutrin, 17-alfa-etinil-esztradiol, 17-béta-esztradiol és diklofenák. A következő anyagokat pedig a javaslat szerint elsőbbségi veszélyes anyagoknak kell minősíteni: dikofol, perfluoroktán-szulfonát és származékai (PFOS), kinoxifen, dioxinok és dioxin jellegű vegyületek, hexabróm-ciklododekánok (HBCDD) és heptaklór/heptaklór-epoxid.

Vízre vonatkozó környezetminőségi előírásokat javasolt bevezetni valamennyi új anyagra, a dioxinok és dioxin jellegű vegyületek kivételével. Biótára vonatkozó környezetminőségi előírásokat indokolt bevezetni a dikofol, a PFOS, a dioxinok és dioxin jellegű vegyületek, a HBCDD és a heptaklór/heptaklór-epoxid esetében.

A 2008/105/EK irányelv III. mellékletében található anyagok felülvizsgálata

A 2008/105/EK irányelv III. mellékletében felsorolt négy anyagot/anyagcsoportot javasolt felvenni az elsőbbségi anyagok jegyzékébe: dikofol, dioxinok és dioxin jellegű vegyületek, PFOS és kinoxifen. Egy ötödik anyag/anyagcsoport, nevezetesen a dioxin jellegű poliklórozott bifenilek (DL-PCB) felvétele a dioxin jellegű vegyületek felvételével történik. A nem dioxin jellegű PCB-k toxicitására vonatkozó adatok nem elégségesek megbízható környezetminőségi előírások levezetéséhez, ezért ezen PCB-k felvétele nem javasolt.

A 2008/105/EK irányelv III. mellékletében található többi anyagra vonatkozóan a felülvizsgálat azt a következtetést vonta le, hogy nincs bizonyíték arra, hogy uniós szinten jelentős kockázatot jelentenének a vízi környezetre vagy a vízi környezeten keresztül, ezért felvételük a jelenlegi szakaszban az elsőbbségi anyagok jegyzékébe nem indokolt. A 2000/60/EK irányelv X. mellékletének majdani felülvizsgálatával összefüggésben a Bizottság újból értékelni fogja a rendelkezésre álló információkat, és adott esetben javasolni fogja az elsőbbségi anyagok jegyzékébe való felvételt.

A felülvizsgálat eredményének további részletei a kísérő bizottsági szolgálati munkadokumentumban (SEC(2011) 1544) találhatók.

Uniós szintű szabályozási intézkedések meghatározása

A Bizottság 2006-os javaslata idején a meglévő szabályozási intézkedések felülvizsgálata azt a következtetést vonta le, hogy 2000 óta számos, a víz-keretirányelv 16. cikke szerinti értelemben szabályozási intézkedésnek minősülő uniós jogszabályt fogadtak el. A víz-keretirányelv célkitűzéseinek eléréséhez további uniós szintű intézkedéseket nem tartottak szükségesnek. Úgy ítélték meg, hogy ha lokális szinten további intézkedésekre lenne szükség, a tagállamok beépíthetnék azokat vízgyűjtő-gazdálkodási terveikbe (lásd a környezetminőségi előírásokról szóló irányelv (7) és (8) preambulumbekezdését).

Azóta a vegyi anyagok engedélyezésének és forgalomba hozatalának ellenőrzésére vonatkozó szabályozás lényegesen bővült és fejlődött, különösen a vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006/EK rendelet[6] és a növényvédő szerek forgalomba hozataláról szóló 1107/2009/EK rendelet[7] elfogadásával. Ezek és a meglévő egyéb uniós jogszabályok (pl. a biocidokról és az állatgyógyászati készítményekről szólók) olyan uniós szintű mechanizmusokat tartalmaznak (pl. értékelés, korlátozás, engedélyezés), amelyek alkalmasak az elsőbbségi anyagok legtöbbjének tekintetében a felhasználás és a kibocsátás ellenőrzésére. Ezért új mechanizmusok kidolgozása előtt ezeket kell alkalmazni, és elviekben elégségesek lesznek a víz-keretirányelv célkitűzéseinek teljesítéséhez.

További információk a hatásvizsgálati jelentésben (SEC(2011) 1547) találhatók.

Egyéb eredmények

Az elsőbbségi anyagok felülvizsgálatának keretében végzett technikai munka és a konzultációs folyamat lehetőséget nyújtott arra, hogy megvizsgálják a környezetminőségi előírásokról szóló irányelv végrehajtásának egyéb szempontjait is.

Fontos eredmény volt a környezetminőségi előírások levezetésére vonatkozó technikai útmutató naprakésszé tétele, mely bővített és aktualizált szakaszokat tartalmaz az üledékre és biótára vonatkozó szabványokról. Ezáltal meghatározásra kerülhettek azon anyagok biótára vonatkozó környezetminőségi előírásai, melyek lényegi tulajdonságaik és a vízi környezetbeli sorsuk miatt a legjobban ebben a mátrixban szabályozhatók. Ez jelentősen javítani fogja a környezetminőségi előírásokról szóló irányelv nyújtotta védelmet.

Fontos szempont volt továbbá azon problematikus anyagok azonosítása, amelyek perzisztens, bioakkumulatív és toxikus jellegük miatt még hosszú ideig a környezetminőségi előírások be nem tartását fogják eredményezni, még a kibocsátásuk korlátozására már meghozott, nagyon szigorú intézkedések ellenére is. Ezekkel az anyagokkal tulajdonságaikból fakadóan a kémiai állapotra gyakorolt hatásuk nyomon követése és bemutatása tekintetében külön érdemes foglalkozni.

Végül a felülvizsgálat rámutatott egy olyan mechanizmus szükségességére, amely a prioritási sorrend meghatározásának jövőbeni gyakorlatát segítendő, Európa egészéből érkező célzott és színvonalas nyomonkövetési adatok gyűjtését tenné lehetővé. A hatásvizsgálat igazolja az ilyen mechanizmus létrehozásából fakadó előnyöket.

KITEKINTÉS A 2000/60/EK IRÁNYELV X. MELLÉKLETÉNEK JÖVőBELI FELÜLVIZSGÁLATÁRA

Az elsőbbségi anyagok jegyzékének felülvizsgálata egy időben zajlott a REACH végrehajtásának megkezdésével és az Európai Vegyianyag-ügynökség felállításával. A prioritási sorrend jövőbeli megállapításakor hasznos lesz a REACH regisztrálási eljárásából (melynek első határideje 2010 novemberében volt) származó bőséges információ. Az uniós szintű kockázatelemzési tapasztalatokat ezenfelül összegzi az ECHA és más, egyéb vegyi anyagok kockázatelemzésével foglalkozó ügynökségek, például az Európai Élelmiszerbiztonsági Hatóság (EFSA) a peszticidek, illetve az Európai Gyógyszerügynökség (EMA) a gyógyszerek vonatkozásában. Az elsőbbségi anyagok jegyzékének jövőbeli felülvizsgálatához a Bizottság meg fogja vizsgálni az uniós szinten rendelkezésre álló kockázatelemzési szakértelem hatékonyabb kiaknázásának lehetőségeit. E kezdeményezésnek azt is biztosítania kell, hogy továbbra is magas fokú összehangoltság és következetesség álljon fenn a víz-keretirányelv és az ahhoz kapcsolódó politikák, úgymint a vegyi anyagokra, a biocidokra, a peszticidekre és a gyógyszerekre vonatkozó politikák között.

[1] A vízpolitika terén a közösségi fellépés kereteinek meghatározásáról szóló, 2000. október 23-i 2000/60/EK európai parlamenti és tanácsi irányelv [HL L 327., 2000.12.22.]. http://eur-lex.europa.eu/LexUriServ/LexUriServ.do?uri=CELEX:02000L0060-20090113:EN:NOT

[2] Az Európai Parlament és a Tanács 2455/2001/EK határozata (2001. november 20.) a vízpolitika területén az elsőbbségi anyagok jegyzékének megállapításáról [HL L 331., 2001.12.15., p. 1. o.] http://eur-lex.europa.eu/LexUriServ/LexUriServ.do?uri=OJ:L:2001:331:0001:0005:EN:PDF

[3] Az Európai Parlament és a Tanács 2008/105/EK irányelve (2008. december 16.) a vízpolitika területén a környezetminőségi előírásokról [HL L 348., 2008.12.24., 84. o.]

[4] http://ec.europa.eu/environment/water/water-framework/objectives/implementation_en.htm

[5] Az EKKTB a Bizottságot tanáccsal ellátó független tudományos bizottságok egyike. 17 tudós alkotja. További információk a következő weboldalon találhatók: http://ec.europa.eu/health/scientific_committees/environmental_risks/index_en.htm

[6] HL L 396., 2006.12.30., 1–849. o.

[7] HL L 309., 2009.11.24., 1–50. o.